פאפא בובה דיופ

תחילת הקריירה

דיופ נולד באזור רופיסקו בעיר הבירה של סנגל, דקאר. את קריירת המשחק שלו החל במחלקת הנוער של מועדון "אנדפן סאלטיג" טרם הצטרף למועדון איי.אס.סי דיארף מהליגה הראשונה בסנגל. לאחר שלוש שנים עזב לשווייץ, תחילה בקבוצת החובבים מהליגה השלישית, וואי.

שווייץ ומונדיאל 2002

חתם בליגה הבכירה בקבוצת נשאטל גזמאקס, שם שיחק במשך עונה, אשר קידמה אותו לתחנה הבאה, קבוצת הפאר גראסהופרס ציריך. הוא שיחק בה עונה אחת, בה זכה באליפות ליגת העל השווייצרית והשתתף לראשונה בגביע אופ"א.
בסוף אותה עונה התרחש מונדיאל 2002, אותו אירחו במשותף קוריאה הדרומית ויפן. במשחק הפתיחה התמודדו נבחרת צרפת החזקה, אשר הגיעה בקול תרועה רמה כזוכת הטורניר הקודם, אל מול סנגל אשר זו הייתה העפלתה הראשונה לטורניר. המשחק הסתיים בניצחון סנגל 0–1 משער של דיופ, שגרם להדחתה בדיעבד של צרפת. דיופ הבקיע בנוסף צמד במשחק בשלב הבתים נגד נבחרת אורוגוואי, בו הובילה סנגל 0–3 והמשחק הסתיים בתוצאה 3-3. סנגל נעצרה רק ברבע גמר המונדיאל, שם הפסידה 0–1 לנבחרת טורקיה. לאחר המונדיאל, דיופ הפך לסמל לאומי בסנגל ולשחקן מבוקש.
לאחר המונדיאל ב-2002, דיופ חתם על חוזה של חמש שנים וחצי בקבוצת לאנס מליגת העל הצרפתית בכדורגל. לאחר שנתיים וחצי במועדון, בה הפך לשם דבר, נקנה בסכום של שישה מיליון פאונד, על ידי קבוצת פולהאם הלונדונית.

פולהאם ופורטסמות'

בפולהאם השתקע דיופ לשלוש שנים הבאות והפך לבורג מרכזי בה. כבר בעונתו הראשונה במועדון נבחר על ידי חברת הניתוחים הסטטיסטיים של הליגה, לשחקן המצטיין של הקבוצה. המנג'ר של פולהאם בעונתו האחרונה של דיופ בקבוצה (2006/07), טען שלדיופ היו הכישורים הנחוצים על מנת להפוך לאחד הקשרים הכי טובים בליגה האנגלית. הוא אמר: "אין סיבה שבובה לא יביא את עצמו להיות אחד מטובי הקשרים בליגה, ולשם אני רואה אותו מגיע ונחתם כאחד הטובים. ראיתי אותו משחק לאורך השנים ויש לו את מה שצריך בשביל זה."
בעונתו הבאה בפולהאם הוכתר על ידי אוהדי הקבוצה כשחקן השנה של המועדון. הוא חתם על חוזה חדש לארבע עונות, הרגיש נאהב על ידי האוהדים, ואף נבחר לקפטן הקבוצה. אלא שדווקא אז התקדמותו נקטעה על ידי סדרת פציעות בשרירי מיתר הברך, כף הרגל והגב, ואלה גרמו לו להיעדר מהמגרשים עד סוף השנה האזרחית. כמו כן, איבד את סרט הקפטן לדני מרפי. בחודש ינואר, קבוצת ויגאן אתלטיק הציעה לרכוש אותו בסכום של 5 מיליון פאונד, אך דיופ סירב למעבר, על מנת שיוכל לעזור לקבוצתו להימנע מירידת ליגה. הקבוצה לבסוף ניצלה מירידה בשל הפרש שערים טוב יותר, אך דיופ קיבל את הצעה אחרת של קבוצת פורטסמות' ופתח פרק חדש בקריירה.
דיופ היה חלק מרכזי בזכיית הקבוצה בגביע האנגלי ב-2008, תוך משחק בגמר נגד קארדיף, אך לאור ירידת הליגה של הקבוצה ב-2010, השחקן שוחרר לא.א.ק. אתונה היוונית.

א.א.ק אתונה

למרות התעניינות טרם חתימתו ביוון מצד פולהאם, סלטיק ופריז סן-ז'רמן, השחקן טען: "אני שמח מאוד לחתום בא.א.ק, זהו מועדון ענק שמשחק בקביעות במפעלים האירופיים ויש לי ציפיות לזכות עם המועדון בתארים. הייתי מופתע מהדרך הנהדרת בה קיבלו אותי אוהדי הקבוצה בשדה התעופה ואני מקווה שאוכל לעשות את הטוב ביותר עבור המועדון. עקב פציעות רבות, דיופ שיחק תשעה עשר משחקים בלבד לאורך העונה, במהלכה זכה עם הקבוצה בגביע היווני, תוך תצוגה נפלאה שלו במשחק הגמר. בסוף העונה הודיעה ווסטהאם יונייטד הלונדונית על החתמתו של השחקן על חוזה לעונה אחת בהעברה חופשית.

ווסטהאם וברמינגהאם

עסקת החתימה בווסטהאם יונייטד כללה אופציות לחוזה לעונה נוספת, אך דיופ עזב נדד בסוף העונה לברמינגהאם סיטי, לאחר שכבש גול אחד במדי הפטישים. לאחר חצי עונה הכללה בעיות ויזה, פציעות ושתי הופעות בלבד, עזב השחקן את הקבוצה בשל בעיות כלכליות להשאירו. הייתה זו קבוצתו האחרונה, ולאחריה פרש ממשחק פעיל עקב פציעותיו הרבות.

חיים אישיים

כיום מתעסק הכדורגלן לשעבר במתן חינוך ראוי ותמיכה בילדים אשר התייתמו מהוריהם עקב מחלת המלריה בסנגל, והקים את ארגון (FAM (Fighting for Malaria. הארגון עובד בצמוד לממשלת סנגל. מלריה היא אחד מגורמי המוות העיקרים בעולם כיום בכלל, ובאפריקה שמדרום לסהרה בפרט.